ሕወሓትንና የኤርትራ ገዥ ፓርቲን ለማስታረቅ ጥሪ ቀረበ
የቀድሞ ታጋዮች የኤርትራ ገዥ ፓርቲ ሕዝባዊ ግንባር ለዴሞክራሲና ለፍትሕ (ሕግደፍ) እና የትግራይን ክልል የሚያስተዳድረውን ሕዝብዊ ወያኔ ሓርነት ትግራይን (ሕወሓት)ን እንዲያስታርቁ ጥሪ ቀረበ፡፡ ‹‹እነዚህ ታጋዮች አብረው የታገሉና አብረው በአንድ ጉድጓድ ውስጥ ጓዶቻቸውን ቀብረው ያለፉ ናቸው፡፡ ከማንም በላይ ይተዋወቃሉ፡፡ በሥልጣን ላይ ያሉትም አብረዋቸው የታገሉ ጓዶቻቸው ስለሆኑ ሁለቱ ተቋማት ሰላም እንዲፈጥሩ ጥረት ማድረግ አለባቸው፤›› ያሉት የዕርቀ ሰላም መድረኩን ያዘጋጀው ሰለብሪቲ ኢቨንትስ መሥራች አቶ አብርሃም ገብረ ሊባኖስ ናቸው፡፡ ‹‹ዳስ ዕርቂ አሕዋት ውድባት›› (የዕርቅ ዳስ) በሚል በሰለብሪቲ ኢቨንትስ በሚዘጋጀው የዕርቅ መድረክ የሁለቱ ድርጅቶች የቀድሞ ታጋዮች በአዲስ አበባ ሐርመኒ ሆቴል፣ ቅዳሜ ጥቅምት 8 ቀን 2012 ዓ.ም. ተገናኝተው ዕርቅ ማውረድ በሚቻልባቸው ሁኔታዎች ላይ ተወያይተዋል፡፡ከደርግ ውድቀት በኋላ የኤርትራ ኢኮኖሚ በየዓመቱ በሰባት በመቶ ያድግ እንደነበርና በኢትዮጵያም ተመሳሳይ ሁኔታ እንደነበር ያስታወሱት አቶ አብርሃም፣ ወደ ጦርነቱ ሲገቡ ግን ዕድገቱ እንደተቀለበሰና በአንድ ጊዜ ከሁለቱ ወገን ወደ 100 ሺሕ ወጣቶች እንዳለቁ፣ ለዚህ ሁሉ መነሻም የሕወሓትና የሕግደፍ አለመግባባት እንደሆነ ያስረዳሉ፡፡ይህ ሁሉ አብቅቶ ኢትዮጵያና ኤርትራ በአዲስ መንፈስ የጀመሩት ሰላም ሙሉ እንዲሆን ከተፈለገ፣ ቂመኞቹ ሁለቱ ድርጅቶች ሕወሓትና ሕግደፍ መታረቅ አለባቸው የሚል ተነሳሽነት ይዞ እየተንቀሳቀሰ የሚገኘው ሰለብሪቲ ኢቨንትስ ድርጅቶቹ እንዲታረቁ የተለያዩ መንገዶችን እየሞከረ እንደሚገኝ አቶ አብርሃም ይናገራሉ፡፡በሁለቱ ድርጅቶች መካከል የሚታየውን ጥላቻና እልህ የአገርን ደኅንነት ሥጋት ላይ እስከመጣል የሚደርስ በመሆኑ፣ የዕርቀ ሰላም ሒደቱን የፌዴራል መንግሥት ዕገዛ እንዲኖርበት መጠየቁን ከዚህ በፊት መዘገባችን የሚታወስ ነው፡፡ ሕወሓትን ያገለለው የሁለቱ አገሮች ዕርቅ በሁለቱ ድርጅቶች መካከል የነበረውን መጠራጠርና ጥላቻ፣ ከመቼውም ጊዜ የበለጠ እንዲካረር አድርጓል መባሉም አይዘነጋም፡፡ ‹‹በዚያና በዚህ ያሉትን ድርጅቶች ይዞ እየቀጠለ ያለው ታጋይ ነው፡፡ ይኼ ታጋይ የሰማዕታቱን አደራ ሳይረሳ፣ ሁለቱ ድርጅቶች ወደ ዕርቅ እንዲመጡ የማድረግ ኃይል አለው፡፡ እነዚህ ታጋዮች ለሕዝብ ጥቅም ሲሉ ሁለቱን ድርጅቶች ወደ ዕርቅ እንዲመጡ ግፊት ማድረግ አለባቸው፤›› ሲሉም ያስረዳሉ፡፡ እንደ እሳቸው ገለጻ፣ እስካሁን አገርን እየመሩ ያሉት ደርግን ለመጣል የታገሉ ሰዎች ናቸው፡፡ የቀድሞ ታጋዮች ሁለቱን ድርጅቶች እንዲታረቁ ግፊት ቢያደርጉ ጓደኞቻቸው ስለሆኑ ውጤታማ የመሆን ዕድላቸው ሰፊ ነው ብለዋል፡፡ ‹‹ባለፉት 30 ዓመታት ውስጥ ያልተሞካከሩት ነገር የለም፡፡ አማራጩ አንዱ አንዱን ማጥፋት ወይም ሁለቱ መጠፋፋት ነበር፡፡ ግን አልተቻለም፡፡ በመካከል የሚጎዳው ድንበር ላይ ያለ ሰው ነው፤›› ሲሉ አስረድተዋል፡፡ ድንበር ላይ የሚኖሩ ሰዎች ማረስና ወደ ልማት መግባት እንዳልቻሉ፣ አካባቢው ቦምብ የተቀበረበትና ማንኛውንም የልማት ሥራ ለማከናወን አዳጋች በመሆኑ ነዋሪዎች በሕገወጥ መንገድ መሰደድን እንደሚመርጡ ተናግረዋል፡፡ ለዚህም መፍትሔ የሚሆነው የሁለቱ ድርጅቶች ወደ ዕርቅ መምጣት ነው ብለዋል፡፡የመጣው ሰላም ሙሉና አስተማማኝ እንዲሆን ይሠራል የተባለው ሰለብሪቲ ኢቨንትስ፣ ዕርቀ ሰላሙ የሰመረ እንዲሆን እስከ ኤርትራ ድረስ እየተንቀሳቀሰ እንደሚሠራ አቶ አብርሃም ለሪፖርተር ገልጸዋል፡፡ሰለብሪቲ ኢቨንትስ ወደ አዲስ አበባ፣ መቐለና ኢሮብ ተንቀሳቅሶ የተለያዩ የዕርቅ የውይይት መድረኮችን ማዘጋጀቱን፣ በቀጣይም የሃይማኖት አባቶችን፣ አርቲስቶችንና ልዑካንን ያካተተ የዕርቅ ቡድን ይዞ ወደ ኤርትራ እንደሚሄድ ታውቋል፡፡  